Zagreb, 25. rujna 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja mogućeg sukoba interesa **dužnosnika Andreja Plenkovića, predsjednika Vlade Republike Hrvatske i dužnosnika Tomislava Tolušića, zastupnika u Hrvatskom saboru do 22. srpnja 2020.,** na 99. sjednici, održanoj 25. rujna 2020., donosi sljedeću

**ODLUKU**

**I. Postupak za odlučivanje o sukobu interesa protiv dužnosnika Andreja Plenkovića, predsjednika Vlade Republike Hrvatske, neće se pokrenuti, jer iz zaprimljenog očitovanja i dokumentacije ne proizlazi da je na bilo koji način sudjelovao u raspoređivanju državnog službenika ............ na radna mjesta u Ministarstvu poljoprivrede, niti u imenovanju Zdravka Tušeka za ravnatelja Savjetodavne službe, dok se njegova eventualna sudjelovanja u imenovanjima na političke funkcije i to Zdravka Tušeka za pomoćnika ministra poljoprivrede i državnog tajnika u Ministarstvu poljoprivrede, kao i Tugomira Majdaka za državnog tajnika u Ministarstvu poljoprivrede, ne mogu razmatrati u kontekstu moguće povrede ZSSI-a.**

**II. Postupak za odlučivanje o sukobu interesa protiv dužnosnika Tomislava Tolušića, zastupnika u Hrvatskom saboru do 22. srpnja 2020., neće se pokrenuti, jer iz zaprimljenog očitovanja i dokumentacije ne proizlazi da je na bilo koji način sudjelovao u imenovanju Zdravka Tušeka za ravnatelja Savjetodavne službe, a u odnosu na državnog službenika .......... nisu utvrđene okolnosti koje bi dovele u sumnju nepristranost dužnosnika u postupcima raspoređivanja na radna mjesta u Ministarstvu poljoprivrede, dok se njegova eventualna sudjelovanja u imenovanjima na političke funkcije i to Zdravka Tušeka za pomoćnika ministra poljoprivrede, kao i Tugomira Majdaka za zamjenika ministra poljoprivrede te državnog tajnika u Ministarstvu poljoprivrede, ne mogu razmatrati u kontekstu moguće povrede ZSSI-a.**

Obrazloženje

U Povjerenstvu je dana 19. travnja 2019. pod brojem: 711-U-1754-P-144/19-01-3 zaprimljena anonimna prijava mogućeg sukoba interesa podnesena protiv dužnosnika Andreja Plenkovića, predsjednika Vlade Republike Hrvatske, te dužnosnika Tomislava Tolušića, zastupnika u Hrvatskom saboru do 22. srpnja 2020., koji je u vrijeme podnošenja prijave obnašao dužnost potpredsjednika Vlade Republike Hrvatske i ministra poljoprivrede, a povodom koje se prijave vodi predmet pod brojem P-144/19.

**U prijavi se u bitnome navodi da su dužnosnici** Andrej Plenković i Tomislav Tolušić **i**menovali dužnosnike te odlučivali o zapošljavanju i unapređenju državnog službenika, ne rukovodeći se pritom propisanim kriterijima i profesionalnom stručnošću osoba koje su imenovali te o čijem su uanpređenju odlučivali, već temeljem okolnosti da su članovi iste političke stranke, Hrvatske demokratske zajednice (u daljnjem tekstu: HDZ) kao i doniranim novčanim iznosima HDZ-u od strane tih osoba u predizbomoj parlamentarnoj kampanji u 2015.

U prijavi se nadalje navodi se da je ................, koji je prije navedenih izbora za Hrvatski sabor bio viši stručni savjetnik u Ministarstvu poljoprivrede, u predizbornoj kampanji donirao HDZ-u iznos od 30.000,00 kn, a potom je imenovan na novoustrojenu funkciju načelnika Sektora za poljoprivrednu politiku u Ministarstvu poljoprivrede, te da je Zdravko Tušek, nakon donacije od 25.000,00 kn imenovan na funkciju ravnatelja Savjetodavne službe, a u travnju 2019. za pomoćnika ministra poljoprivrede kao i da je Tugomir Majdak, koji je prije tih izbora obavljao funkciju pročelnika Upravnog odjela za zajedničke politike i fondove EU Virovitičko-podravske županije, donirao iznos od 20.000 kn HDZ-u te je potom imenovan za državnog tajnika u Ministarstvu poljoprivrede.

Podnositelj prijave predlaže da se napravi usporedba radnih mjesta i primanja donatora prije i nakon provedenih svih izbora koji se održavaju u Republici Hrvatskoj, čime bi se spriječila praksa nagrađivanja donatora, s posebnom analizom na zaposlenike u državnoj i javnoj upravi te jedinicama lokalne i područne (regionalne) samouprave.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 4. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona, stoga je i dužnosnik Andrej Plenković povodom obnašanja dužnosti predsjednika Vlade Republike Hrvatske obvezan postupati sukladno odredbama ZSSI-a. Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, stoga je i dužnosnik Tomislav Tolušić povodom obnašanja dužnosti zastupnika u Hrvatskom saboru, ali i povodom obnašanja dužnosti potpredsjednika Vlade Republike Hrvatske i ministra poljoprivrede, sukladno članku 3. stavku 1. podstavku 4. ZSSI-a, obvezan postupati sukladno odredbama ZSSI-a

Povjerenstvo je radi stjecanja vlastitih saznanja mogućeg sukoba interesa, izvršilo uvid u javno objavljene podatke o učinjenim donacijama u svrhu izborne promidžbe te je zatražilo očitovanja od nadležnog tijela.

Iz Izvješća o primljenim donacijama HDZ-a za razdoblje od 1. kolovoza 2016. do 9. rujna 2016. utvrđeno je da je Zdravko Tušek dana 26. kolovoza 2016. HDZ-u donirao iznos od 30.000,00 kn, ............... dana 30. kolovoza 2016. iznos od 25.000,00 kn te Tugomir Majdak dana 31. kolovoza 2016. iznos od 25.000,00 kn.

Uvidom u Registar dužnosnika utvrđeno je da Andrej je Plenković obnašao dužnost zastupnika u Hrvatskom saboru od 14. listopada 2016. do 19. listopada 2016., dužnost predsjednika Vlade Republike Hrvatke od 19. listopada 2016. do 22. srpnja 2020. te da istu dužnost obnaša u novom mandatu od 23. srpnja 2020.

Uvidom u Registar dužnosnika utvrđeno je da je Tomislav Tolušić obnašao dužnost ministra regionalnog razvoja i fondova Europske unije od 22. siječnja 2016. do 19. listopada 2016.g., od 19. listopada 2016. do 19. srpnja 2019. obnašao je dužnost ministra poljoprivrede, pri čemu je od 25. svibnja 2018. do 19. srpnja 2019. ujedno bio i potpredsjednik Vlade Republike Hrvatske, te da je od 27. srpnja 2019. do 22. srpnja 2020. obnašao dužnost zastupnika u Hrvatskom saboru.

Uvidom u Registar dužnosnika utvrđeno je da je Zdravko Tušek od 4. travnja 2019. do 5. prosinca 2019. obnašao dužnost pomoćnika ministra poljoprivrede, od 5. prosinca 2019. do 24. rujna 2020.g obnašao je dužnost državnog tajnika u Ministarstvu poljoprivrede te od 24. rujna 2020.g. obnaša dužnost državnog tajnika u Ministarstvu poljoprivrede.

Uvidom u Registar dužnosnika utvrđeno je da Tugomir Majdak od 16. ožujka 2016. do 17. studenoga 2016. obnašao dužnost zamjenika ministra poljoprivrede, od 17. studenoga 2016. do 24. rujna 2020.g obnašao je dužnost državnog tajnika u Ministarstvu poljoprivrede te od 24. rujna 2020.g. obnaša dužnost državnog tajnika u Ministarstvu poljoprivrede.

Povjerenstvo je dopisom od 2. svibnja 2019., Broj: 711-I-933-P-144/19-02-17, zatražilo očitovanje od Ministarstva poljoprivrede na okolnosti na koje je radno mjesto u Ministarstvu poljoprivrede raspoređen ......., od kada je raspoređen te tko je i u kojem postupku donio odluku o tome, kada je i zašto ustrojeno radno mjesto na koje je raspoređen odnosno na koje je radno mjesto bio prethodno raspoređen, zajedno sa dokumentacijom (rješenje o rasporedu, akt o sistematizaciji radni mjesta i dr.). Istim je dopisom zatražena cjelokupna dokumentacija koja se odnosi na postupak imenovanja Zdravka Tušeka na dužnost ravnatelja Hrvatske poljoprivredno-šumarske savjetodavne službe.

Povjerenstvo je navedenim dopisom zatražilo očitovanje samo u pogledu .................. te Zdravka Tušeka, jer se navodi anonimne prijave u kontekstu moguće povrede odredbi ZSSI-a odnose na njihovo svojstvo državnog službenika odnosno ravnatelja javne ustanove, ali nisu zatraženi podatci u odnosu na Tugomira Majdaka, jer iz navoda prijave proizlazi da je imenovan na političku funkciju zamjenika ministra, kasnije državnog tajnika u ožujku 2016., a donacija HDZ-u od strane navedenog dužnosnika uslijedila je nakon imenovanja, odnosno u kolovozu 2016., te nisu postojali elementi prijave koji bi vezano za njega ukazivali na moguću povredu ZSSI-a.

Na zahtjev Povjerenstva, Ministarstvo poljoprivrede očitovalo se dopisom, KLASA: 023-03/19-01/26, URBROJ: 525-05/1834-19-2 od 13. svibnja 2019., u kojem se navodi da je Vlada Republike Hrvatske donijela Uredbu o izmjenama i dopunama Uredbe o unutarnjem ustrojstvu Ministarstva poljoprivrede („Narodne novine", broj 48/18.), koja je stupila na snagu 2. lipnja 2018. te da je na temelju te Uredbe ministar poljoprivrede dana 4. srpnja 2018. donio Pravilnik o izmjenama i dopunama Pravilnika o unutarnjem redu ministarstva poljoprivrede KLASA: 011-01/17-01/23, URBROJ: 525-05/1569-18-24, čiji je sastavni dio Sistematizacija radnih mjesta u Ministarstvu poljoprivrede. Odredbom članka 127. stavka 1. Zakona propisano je da se nakon donošenja pravilnika o unutarnjem redu na temelju novoga akta o unutarnjem ustrojstvu, službenici raspoređuju na radna mjesta iz tog pravilnika prema potrebama službe i stručnom znanju.

U dopisu se iznosi kako je utvrđeno da državni službenik ............. ispunjava sve stručne uvjete te je u skladu sa ustrojstvenim promjenama Ministarstva poljoprivrede, s danom 1. kolovoza 2018. rješenjem od 18. srpnja 2018., KLASA: UP/I- 112-01/18-01/154, URBROJ: 525-05/1563-18-1, na temelju članka 63. stavka 2. Zakona o državnim službenicima („Narodne novine", broj 92/05., 107/07., 27/08., 34/11., 49/11., 150/11., 34/12., 49/12., 37/13., 38/13., 138/15. i 61/17.) u postupku rasporeda na radno mjesto pokrenutog po službenoj dužnosti, raspoređen na radno mjesto načelnika Sektora za poljoprivrednu politiku, u Upravi za poljoprivrednu politiku, EU i međunarodnu suradnju,

Ističe se da je prije donošenja navedenoga rješenja o rasporedu, ................ bio također raspoređen s danom 1. kolovoza 2017. godine na radno mjesto načelnika Sektora za poljoprivrednu politiku, u Upravi za poljoprivrednu politiku, EU i međunarodnu suradnju na temelju rješenja o rasporedu od 21. srpnja 2017. godine, KLASA: UP/I-112-01/17-01/489, URBROJ: 525-05/1563-17-1, koje je donesneo suklando Pravilniku o unutarnjem redu Ministarstva poljoprivrede, KLASA: 011-01/17-01/23, URBROJ: 525-05/1569-17-6 od 11. srpnja 2017.

U odnosu na navode prijave koji se odnose na Zdravka Tušeka, u očitavanju Ministarstva poljoprivrede se navodi da je na temelju Zakona o savjetodavnoj službi („Narodne novine", broj 50/12. i 148/13.), koji je prestao važiti u veljači 2018. te Statuta Savjetodavne službe, kojeg je Upravno vijeće donijelo na sjednici održanoj dana 5. veljače 2014., Upravno vijeće Savjetodavne službe raspisalo javni natječaj za imenovanje ravnatelja Savjetodavne službe. Predmetni javni natječaj objavljen je u „Narodnim novinama“, broj 122/16., od 28. prosinca 2016., na internetskim stranicama Savjetodavne službe i biltenu Hrvatskog zavoda za zapošljavanje. Ministarstvo poljoprivrede je 25. siječnja 2017. zaprimilo od Savjetodavne službe Odluku Upravnog vijeća o imenovanju Zdravka Tušeka ravnateljem Savjetodavne službe, na vrijeme od četiri godine od 18. siječnja 2017. godine, KLASA: 003-02/17-03/1, URBROJ: 367-01-17-2.

Dopisu Ministarstva poljoprivrede od 18. srpnja 2018. su priloženi rješenje o rasporedu Ministarstva poljoprivrede od 18. srpnja 2018., kojim se službenik ......... raspoređuje na radno mjesto načelnika Sektora za poljoprivrednu politiku, u Upravi za poljoprivrednu politiku, EU i međunarodnu suradnju, koje je donio dužnosnik Tomislav Tolušić, Pravilnik o izmjenama i dopunama Pravilnika o unutarnjem redu Ministarstva poljoprivrede od 4. srpnja 2018., koje je donio dužnosnik Tomislav Tolušić, uz prethodnu suglasnost Ministarstva uprave od 29. lipnja 2018., kojim se, između ostalog, mijenja Sistematizacija radnih mjestai u dijelu koji se odnosi na radno mjesto načelnika Sektora za poljoprivrednu politiku, u Upravi za poljoprivrednu politiku, EU i međunarodnu suradnju, rješenje o rasporedu od 21. srpnja 2017., kojim ga se raspoređuje na radno mjesto načelnika Sektora za poljoprivrednu politiku, u Upravi za poljoprivrednu politiku, EU i međunarodnu suradnju, koje je donio dužnosnik Tomislav Tolušić, Pravilnik o unutarnjem redu Ministarstva poljoprivrede koji je 7. srpnja 2017. donio dužnosnik Tomislav Tolušić, kojim je izvršen opis poslova navedenog radnog mjesta u predmetnom Sektoru te Odluka o imenovanju ravnatelja Savjetodavne službe od 18. siječnja 2017. koju je donijelo Upravno vijeće Savjetodavne službe, potpisana od strane predsjednika Upravnog vijeća Tugomira Majdaka, kojom se na temelju natječaja za ravnatelja imenuje Zdravko Tušek.

U obrazloženju navedenog rješenja od 21. srpnja 2017. navodi se da je .......... prije toga bio raspoređen na radnom mjestu višeg stručnog savjetnika za lokalne inicijative i ruralnu mrežu u Odjelu za lokalne inicijative i razvoj ruralnih područja u Upravi za upravljanje EU fondom za ruralni razvoj te da je privremeno s danom 1. veljače 2017. bio raspoređen na radno mjesto viši savjetnik – specijalist za poljoprivredu i prehrambenu politiku u Upravi poljoprivrede i prehrambene politike, zbog povećenaog posla na razdoblje do najduže godine dana.

Vlada Republike Hrvatske je na sjednici održanoj 13. travnja 2016. donijela rješenje kojim se imenuju predsjednik i članovi Upravnog vijeća Savjetodavne službe (Tugomir Majdak, predsjednik, Milan Mesić, Tomislav Dubravac, Danko Dežđek, članovi).

U izvješćima o imovnskom stanju koja se podnosili Povjerenstvu, utvrđeno je da su Andrej Plenković, Tomislav Tolušić, Zdravko Tušek te Tugomir Majdak, članovi HDZ-a, dok ............ nije obnašao dužnosničku funkciju u smislu članka 3. ZSSI-a te nije bio obveznik podnošenja izvješća o imovinskom stanju Povjerenstvu.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 1. Zakona o Savjetodavnoj službi („Narodne novine“, broj 50/12. i 148/13.), koji je bio na snazi u vrijeme donošenja odluke o imenovanju Zdravka Tušeka za ravnatelja, bilo je propisano da je Savjetodavna služba specijalizirana javna ustanova za obavljanje poslova savjetodavne djelatnosti u poljoprivredi, ruralnom razvoju, ribarstvu i unapređenju gospodarenja šumama i šumskim zemljištima šumoposjednika.

Sukladno članku 6. navedenog Zakona, Savjetodavnim vijećem upravlja Upravno vijeće koje čine predsjednik i četiri člana. Predsjednika i tri člana Upravnog vijeća imenuje i razrješava Vlada Republike Hrvatske na prijedlog ministra nadležnog za poljoprivredu, dok jednog člana Upravnog vijeća biraju zaposlenici sukladno propisima o radu. Prema članku 8. stavku 4. tog Zakona ravnatelja imenuje i razrješava Upravno vijeće na temelju javnog natječaja.

Iz prikupljene dokumentacije i očitovanja, utvrđeno je da su .............., Tugomir Majdak i Zdravko Tušek u kolovozu 2016. donirali sredstva političkoj stranici HDZ za finaniciranje izborne promidžbe za izbore za zastupnike u Hrvatski sabor.

Iz navoda prijave proizlazi da je ............ u 2017. bio raspoređen na radnom mjestu višeg stručnog savjetnika u Ministarstvu poljoprivrede prije nego je raspoređen za načelnika navedenog Sektora. Iz prikupljene dokumentacije i očitovanja proizlazi da je .............. s danom 1. kolovoza 2017. raspoređen na radno mjesto načelnika Sektora za poljoprivrednu politiku, u Upravi za poljoprivrednu politiku, EU i međunarodnu suradnju Ministarstva poljoprivrede rješenjem koje je donio dužnosnik Tomislav Tolušić dana 21. srpnja 2017., koji je tada obnašao dužnost potpredsjednika Vlade Republike Hrvatske i ministra poljoprivrede, sukladno tada važećem Pravilniku o unutarnjem redu Ministarstva poljoprivrede, donesenim od strane navedenog dužnosnika. ................ je s danom 1. kolovoza 2018. ponovno raspoređen na radno mjesto načelnika Sektora za poljoprivrednu politiku, u Upravi za poljoprivrednu politiku, EU i međunarodnu suradnju Ministarstva poljoprivrede rješenjem koje je donio dužnosnik Tomislav Tolušić dana 18. srpnja 2018., jer je nakon donošenja Pravilnika o izmjenama i dopunama Pravilniku o unutarnjem redu Ministarstva poljoprivrede, od strane dužnosnika Tomislava Tolušića dana 4. srpnja 2018., nakon što Vlada Republike Hrvatske donijela Uredbu o izmjenama i dopunama Uredbe o unutarnjem ustrojstvu Ministarstva poljoprivrede, trebalo zbog ustrojstvenih promjena u tom državnom tijelu donijeti nova rješenja o rasporedu za sve državne službenike Ministarstva poljoprivrede.

Navedeni postupci raspoređivanja na radno mjesto provedeni su po službenoj dužnosti, sukladno Zakonu o državnim službenicima, kojim je člankom 62. propisano da čelnik tijela ili službena osoba u čijem je opisu poslova rješevanje u upravnoj stvari odlučuju o rasporedu na radno mjesto, te općim aktima Ministarstva poljoprivrede i Pravilnicima o unutarnjem redu donesenima na temelju Uredbe Vlade Republike Hrvatske. Iz očitovanja Ministarstva poljoprivrede proizlazi da je navedeni državni službenik ispunjavao sve propisane uvjete za obavljanje poslova radnog mjesta načelnika. Stoga se vezano za radnje u odnosu na ........... radi o postupcima raspoređivanja na druga radna mjesta unutar tijela državne uprave u kojem je već bio zaposlen na radnom mjestu višeg stručnog savjetnika.

Nadalje, iz očitovanja i dokumentacije Ministarstva poljoprivrede proizlazi da je Upravno vijeće Savjetodavne službe na sjednici 5. veljače 2014., a na temelju provedenog javnog natječaja objavljenog u „Narodnim novinama“, na internetskim stranicama Savjetodavne službe i biltenu Hrvatskog zavoda za zapošljavanje, sukladno odredbama Zakona o Savjetodavnoj službi, donijelo odluku dana 18. siječnja 2017. kojom se Zdravka Tušeka imenuje ravnateljem Savjetodavne službe. Član tog Upravnog vijeća nije bio dužnosnik Tomislav Tolušić, već osobe koje je na prijedlog ministra poljoprivrede imenovala Vlada Republike Hrvatske, a dužnosnik Tomislav Tolušić u to vrijeme još nije bio stupio na dužnost ministra poljoprivrede, ali je kao član Vlade, obzirom da je prethodno bio ministar regionalnog razvoja i fondova Europske unije, bio u prilici sudjelovati u imenovanju članova Upravnog vijeća.

Iz svega prethodno navedeneoga u odnosu na dužnosnika Andreja Plenkovića, iz zaprimljenog očitovanja i dokumetacije proizlazi da navedeni dužnosnik nije sudjelovao u radnjama koje se odnose na raspoređivanje državnog službenika ........... na radna mjesta unutar Ministarstva poljoprivrede niti da je sudjelovao u postupku imenovanja Zdravka Tušeka za ravnatelja Savjetodavne službe.

U odnosu na dužnosnika Tomislava Tolušića, utvrđeno je da je donio dva rješenja kojim se ............., kao već zaposleni državni službenik Ministarstva poljoprivrede, raspoređuje na drugo radno mjesto unutar navedenog državnog tijela nakon promjena u unutarnjem ustrojstvu istog Ministarstva, pri čemu nije utvrđena okolnost neke povezanosti s navedenim državnim službenikom koja bi dovela u sumnju njegovu nepristranost u postupcima donošenja dvaju rješenja, a sama po sebi donacija novčanog iznosa državnog službenika istoj političkoj stranci kojoj pripada dužnosnik ne predstavlja takvu okolnost. Također, dužnosnik Tomislav Tolušić nije sudjelovao u postupku imenovanja Zdravka Tušeka za ravnatelja Savjetodavne službe, o čemu je odlučilo Upravno vijeće Savjetodavne službe te je Ministarstvo poljoprivrede o istom imenovanju obaviješteno.

Nadalje, Zdravko Tušek imenovan je na funkciju pomoćnika ministra poljoprivrede koju je obnašao od od 4. travnja 2019. do 5. prosinca 2019., kada započinje obnašati dužnost državnog tajnika u Ministarstvu poljoprivrede, a Tugomir Majdak je od 16. ožujka 2016. do 17. studenoga 2016. obnašao dužnost zamjenika ministra poljoprivrede kada, nakon promjene naziva dužnosti iz „zamjenik ministra“ u „državni tajnik“, stupa na dužnost državnog tajnika u Ministarstvu poljoprivrede.

Razmatrajući političku povezanost dužnosnika Andreja Plenkovića i Tomislava Tolušića, u odnosu na Zdravka Tušeka i Tugomira Majdaka, koja proizlazi iz članstva u istoj političkoj stranci, može se opravdano zaključiti da navedene osobe dijele isti politički interes u smislu zajedničkog programa i ciljeva koje namjeravaju ostvariti, bilo kao članovi stranke ili kao osobe koje će obnašati javne dužnosti te da su iz tog razloga izvršene donacije političkoj stranci. Međutim, ta okolnost, a bez prethodnog utvrđenja neke druge interesne povezanosti iz članka 4. stavka 5. ZSSI-a ili osobne bliskosti, zbog koje dužnosnici u odnosu na njih ne mogu biti nepristrani, ne može se promatrati u smislu moguće povrede ZSSI-a, posebice u kontekstu imenovanja na političku funkciju. Stoga ne proizlaze okolnosti koje bi upućivale da bi dužnosnik Andrej Plenković i dužnosnik Tomislav Tolušić počinili neku od povredu ZSSI-a te se postupak protiv navedenih dužnosnika neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Andrej Plenković, elektronička dostava
2. Dužnosnik Tomislav Tolušić, elektronička dostava
3. Objava na internetskoj stranici Povjerenstva
4. Pismohrana